KIRJALLINEN KYSYMYS P-2111/01

esittäjä(t): Rosa Miguélez Ramos (PSE) komissiolle

(10. heinäkuuta 2001)

Aihe: Kehitysyhteistyö ja kalastus

Vaikka kansainväliset kalastussopimukset ovat kauppasopimuksia, niihin sisältyy myös kohtia, jotka koskevat sopimuksen allekirjoittajavaltion kalastusalan kehittämistä, esimerkiksi koulutuksen tai tutkimuksen edistämistä.

Kuitenkin yhteisön kehitysyhteistyöpolitiikan pitäisi olla se, josta rahoitetaan hankkeita kehitysmaiden paikallisen kalatalouden kehittämiseksi.

Mitä kehitysmaiden kalastusalan kehityshankkeita on rahoitettu tähän asti yhteisön kehitysyhteistyöpolitiikasta?

Poul Nielsonin komission puolesta antama vastaus

(12. lokakuuta 2001)

Komissio on ilmoittanut selvän aikomuksensa jatkaa kehityspolitiikan ja muiden kehitysmaihin mahdollisesti vaikuttavien politiikkojen välisen johdonmukaisuuden parantamista. Yli 150 miljoonaa köyhää ihmistä maailmassa ovat riippuvaisia kalastusalasta, ja ala on huomattava ulkomaan valuutan lähde monille kehitysmaille.

Hyväksyessään FAO:n vastuullisen kalastuksen toimintasäännöt EY on myös tunnustanut pienimuotoisen kalastuksen merkityksen työllisyydelle ja elintarviketurvalle.

Komission kirjanpidon mukaan vuosina 19802001 (31. heinäkuuta 2001) aloitettiin yhteensä 334 ohjelmaa, hanketta tai toimintaa kehitysmaiden kalastusalan tukemiseksi. Niistä 289 koskivat Afrikan, Karibian ja Tyynenmerenvaltioita (AKT-valtioita), 31 merentakaisia maita ja alueita (MMA) ja 14 Aasian ja Latinalaisen Amerikan maita sekä Välimeren alueita (ALA/MED). Yhteisön kumulatiiviset sitoumukset olivat 31. heinäkuuta 2001 421 miljoonaa euroa, joista 254 miljoonaa euroa AKT-valtioiden osalta, 30 miljoonaa euroa MMA:n osalta ja 137 miljoonaa euroa ALA/MED-maiden osalta. Rahoituslähteinä olivat Euroopan kehitysrahastot ja komission vuosittaiset talousarviot.

Tukea on annettu kalastuksen eri muodoille, kuten sisämaan kalastukselle, laguuni-, rannikko- ja merikalastukselle, pienimuotoiselle ja teolliselle kalastukselle sekä usealle erityistoiminnalle, kuten vesiviljelylle, helmenviljelylle, merilevän keräämiselle ja kalanviljelylle riisipelloilla.

Tukea on annettu seuraavissa muodoissa: arviointi, meren luonnonvarojen hallinnointi ja valvonta, biologisen monimuotoisuuden hallinta, tilastotietojen kerääminen, tietokantojen perustaminen, toteutettavuustutkimukset, tutkimustyö, kokeilutoimet, koulutus, tiedon jakaminen, laajentaminen, yleinen tekninen tuki, jne.

Tuki on keskittynyt kalastusalan eri osiin, kuten lainsäädäntöön, suojeluun, valvontaan, suunnitteluun, saaliiden tarkastukseen, yhteisön terveysvaatimusten noudattamiseen, valvontalaitoksiin (laboratoriot), jalostukseen, pakkaukseen, purkitukseen, vientiin ja markkinointiin, aluksiin ja kalastusvälineisiin, satamien perusrakenteisiin ja pakastus- ja varastotiloihin sekä pyynnin jälkeisiin tappioihin.

Jotkut hankkeet ovat keskittyneet tiettyihin lajeihin, erityisesti tonnikalaan, taimeneen, miekkakalaan, ankeriakseen ja katkarapuihin.

Kulujen osalta tärkeimmät ohjelmat/hankkeet ovat seuraavat:

a) AKT-valtioissa:

- Meren luonnonvarojen kehittämisohjelma, Tyynenmeren alue, 10,7 miljoonaa euroa;

- Victoria-järven kalatalouden tutkimushanke, Itä-Afrikka, 8,4 miljoonaa euroa;

- Yksityisyritteliäisyyttä koskeva koulutus ja tuki kalastusalalla IGAD:n (Intergovernmental Authority on Development) jäsenvaltioissa, Itä-Afrikka, 8,0 miljoonaa euroa;

- Pienimuotoisten saaliiden pyynnin jälkeisen käytön parantaminen, Länsi-Afrikka, 8,0 miljoonaa euroa;

- Järvikalastuksen kehityshanke, Etiopia, 7,5 miljoonaa euroa;

- Kalastus Guinean-lahdella, 7,2 miljoonaa euroa;

- Tonnikalan pyynti Intian valtameressä, 6,5 miljoonaa euroa;

b) Merentakaisissa maissa ja alueissa:

- Tyynenmeren alueellinen meren luonnonvaroja koskeva ohjelma, 11,4 miljoonaa euroa;

- Kalastuslaivaston kehittäminen, Ranskan Polynesia, 6,2 miljoonaa euroa;

- Saint Pierren sataman kohentaminen, Saint Pierre ja Miquelon, 2,6 miljoonaa euroa;

c) Aasian ja Latinalaisen Amerikan maat ja Välimeren alueet:

- Neljäs kalastuksen kehittämishanke, Jemen, 44,5 miljoonaa euroa;

- Sisämaan kalastuksen kehittäminen, Intia, 25,2 miljoonaa euroa;

- Programa Pesca, Etelä-Amerikka, 25 miljoonaa euroa;

- Tuki pienimuotoisen kalastuksen kehittämiselle, Algeria, 15,6 miljoonaa euroa;

- Programa Regional de Pesca, Etelä-Amerikka, 9,4 miljoonaa euroa;

- Fujianin merikalastuksen kehittäminen, Kiina, 6,2 miljoonaa euroa.